2007D0182 — FI — 12.08.2008 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 19 päivänä maaliskuuta 2007, hirvieläimillä esiintyvää CWD-tautia koskevasta tutkimuksesta (tiedoksiannettu numerolla K(2007) 860) (ETA:n kannalta merkityksellinen teksti) (2007/182/EY) (EYV L 084, 24.3.2007, p.37)

Muutettu:









▼B

KOMISSION PÄÄTÖS,

tehty 19 päivänä maaliskuuta 2007,

hirvieläimillä esiintyvää CWD-tautia koskevasta tutkimuksesta

(tiedoksiannettu numerolla K(2007) 860)

(ETA:n kannalta merkityksellinen teksti)

(2007/182/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 ( 1 ) ja erityisesti sen 6 artiklan 1 kohdan, sekä katsoo seuraavaa: (1) CWD-tauti (chronic wasting disease) on hirvieläinten tarttuva spongiforminen enkefalopatia (TSE), joka on Pohjois-Amerikassa laajalle levinnyt mutta jota ei ole tähän mennessä koskaan todettu esiintyvän yhteisössä. (2) Euroopan elintarviketurvallisuusviranomainen (EFSA) julkaisi 3 päivänä kesäkuuta 2004 lausunnon, jossa suositeltiin yhteisön hirvieläinten kohdennettua seurantaa. Tällaisen seurannan tavoitteena olisi havaita mahdollinen TSE:iden esiintyminen hirvieläimissä. Siksi olisi säädettävä jäsenvaltioiden suoritettavaksi tulevista tutkimuksista kyseisen suosituksen mukaisesti. (3) Asetuksessa (EY) N:o 999/2001 vahvistetaan säännöt, jotka koskevat eläimissä esiintyvien TSE:iden ehkäisyä, valvontaa ja hävittämistä. Kyseisessä asetuksessa, sellaisena kuin se on muutettuna asetuksella (EY) N:o 1923/2006, säädetään hirvieläimissä esiintyvien TSE:iden seurantaohjelmista. Sen vuoksi tässä päätöksessä on mahdollista vahvistaa säännöksiä hirvieläimissä esiintyviä TSE:itä koskevista tutkimuksista, joita jäsenvaltioiden on määrä suorittaa. (4) Tutkimuksissa olisi oltava mukana luonnonvaraisia ja tarhattuja hirvilajeja. Koska näytteenotto luonnonvaraisista hirvistä olisi tehtävä ensisijaisesti metsästyskaudella, joka on ajallisesti rajattu, jäsenvaltioille olisi annettava riittävästi aikaa otettavien näytteiden tavoitemäärän saavuttamiseen, joten tätä päätöstä olisi sovellettava asetuksen (EY) N:o 1923/2006 antamisen jälkeen. (5) Jäsenvaltioiden olisi toimitettava vuosittain raportti kyseisten hirvieläimiä koskevien tutkimusten tuloksista. TSE:n toteamisesta hirvieläimissä on viipymättä ilmoitettava komissiolle. (6) Jäsenvaltioiden olisi varmistettava, että hirvieläimiä, jotka testataan TSE:iden varalta, ei päästetä elintarvikkeiden kaupalliseen jakeluketjuun ennen kuin negatiiviset tulokset on saatu. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Soveltamisala

Tässä päätöksessä vahvistetaan säännöt, joita sovelletaan tutkimukseen CWD-taudin (chronic wasting disease) esiintymisen havaitsemiseksi hirvieläimissä (jäljempänä ”tutkimus”).

2 artikla

Määritelmät

Tässä päätöksessä sovelletaan liitteessä I vahvistettuja määritelmiä.

3 artikla

Tutkimuksen tavoite

1. Jäsenvaltioiden on suoritettava tutkimus CWD-taudin esiintymisen havaitsemiseksi hirvieläimissä noudattaen liitteessä II vahvistettuja vähimmäisvaatimuksia.

2. Jäsenvaltioiden on saatettava tutkimuksensa päätökseen vuoden ►M1 2008 ◄ metsästyskauden loppuun mennessä.

4 artikla

CWD-taudin varalta tehtävän testauksen jälkeiset jäsenvaltioiden toimenpiteet

Jäsenvaltioiden on toteutettava CWD-taudin varalta tehtävän testauksen jälkeen liitteessä III vahvistetut toimenpiteet.

5 artikla

Jäsenvaltioiden raportit komissiolle

Jäsenvaltioiden on annettava komissiolle seuraavat raportit:

a) raportti viipymättä sen jälkeen, kun hirvieläimessä on havaittu tarttuvaan spongiformiseen enkefalopatiaan viittaava positiivinen tai epäselvä löydös;

b) vuotuinen raportti tutkimusten tuloksista liitteen IV mukaisesti.

6 artikla

Komission selvitys raporteista jäsenvaltioille

Komissio antaa jäsenvaltioille selvityksen 5 artiklassa säädetyistä raporteista.

7 artikla

Osoitus

Tämä päätös on osoitettu kaikille jäsenvaltioille.









LIITE I

Määritelmät

Tässä päätöksessä tarkoitetaan

a) ”kohdelajeilla” luonnonvaraisia ja tarhattuja saksanhirviä (Cervus elaphus) ja/tai luonnonvaraisia valkohäntäpeuroja (Odocoileus virginianus);

b) ”kohdejäsenvaltioilla” jäsenvaltioita, joissa on riittävästi kohdelajien kantoja tilastovaatimukset täyttävien otoskokojen saavuttamiseksi; otoskoot vaihtelevat kohdelajeittain ja sen mukaan, onko kyse luonnonvaraisesta vai tarhatusta kohdelajista, ja ne luetellaan liitteessä II olevissa taulukoissa 1 ja 2;

c) ”kliinisillä/sairailla hirvieläimillä” hirvieläimiä, joilla on nähtävissä epänormaalin käyttäytymisen merkkejä ja/tai liikuntakyvyn häiriöitä ja/tai joiden yleiskunto on heikko;

d) ”liikenneonnettomuudessa loukkaantuneilla tai kuolleilla hirvieläimillä” ajoneuvojen töytäisemiä hirvieläimiä, joiden ante mortem -tilaa ei voida vahvistaa;

e) ”kuolleilla/lopetetuilla hirvieläimillä” kuolleina tilalta tai luonnosta löydettyjä hirvieläimiä ja terveyteen tai ikään liittyvistä syistä lopetettuja tarhattuja hirvieläimiä;

f) ”terveillä teurastetuilla hirvieläimillä” terveitä tarhattuja hirvieläimiä, jotka on teurastettu teurastamolla tai tilalla;

g) ”terveillä kaadetuilla hirvieläimillä” terveitä luonnonvaraisia hirvieläimiä, jotka on kaadettu metsästyskauden aikana;

h) ”kohderyhmillä” c–g alakohdassa määriteltyjä hirvieläimiä.









LIITE II

Vähimmäisvaatimukset, joita sovelletaan tutkimukseen CWD-taudin (chronic wasting disease) hirvieläimissä esiintymisen havaitsemiseksi

1. Näytteenotto kohdelajeista kohdejäsenvaltioissa

a) Kohdejäsenvaltioiden on otettava näytteitä CWD-taudin (chronic wasting disease) testausta varten taulukon 1 mukaisesti luonnonvaraisten saksanhirvien ja valkohäntäpeurojen kannasta kyseisissä maissa, ja taulukon 2 mukaisesti tarhattujen saksanhirvien kannasta kyseisissä maissa. Näytteitä voidaan ottaa kohdejäsenvaltioissa kaikista kohderyhmistä.

b) Kohdejäsenvaltioiden toimivaltaisten viranomaisten on otettava huomioon seuraavat perusteet päättäessään kohdelajien otoksen valinnasta näytteenottoa varten: i) kaikkien hirvieläinten on oltava yli 18 kuukauden ikäisiä; ikä on arvioitava hampaiston, iän mukanaan tuomien selkeiden merkkien tai muun luotettavan tiedon perusteella; ii) terveiden kaadettujen hirvieläinten tapauksessa näytteitä on otettava etenkin koirailta; iii) terveiden teurastettujen hirvieläinten tapauksessa näytteitä on otettava etenkin iäkkäämmiltä koirailta ja naarailta.

c) Kohdejäsenvaltioiden toimivaltaisten viranomaisten on otettava huomioon altistuminen seuraaville mahdollisille riskitekijöille päättäessään kohdelajien otoksen valinnasta näytteenottoa varten: i) alueet, joiden hirvikanta on tiheä; ii) scrapien korkea esiintyvyys; iii) BSE:n korkea esiintyvyys; iv) hirvieläimet, jotka ovat syöneet mahdollisesti TSE:n saastuttamaa rehua; v) sellaisilla tiloilla tai alueilla olevat hirvieläimet, joilla on aiemmin kirjattu CWD-taudin esiintymisalueilta peräisin olevien hirvieläinten tai niistä saatavien tuotteiden tuontia.

d) Jäsenvaltioiden toimivaltaisten viranomaisten on käytettävä satunnaisotantaa valitessaan kohdelajeja näytteenottoa varten.

2. Näytteenotto CWD-taudin varalta kaikista hirvieläinlajeista kaikissa jäsenvaltioissa

Kaikkien jäsenvaltioiden on otettava näytteitä CWD-taudin varalta kaikkien hirvieläinlajien tapauksessa ensisijaisesti kliinisiltä/sairailta hirvieläimiltä ja kuolleilta/lopetetuilta hirvieläimiltä sekä liikenneonnettomuudessa loukkaantuneilta tai kuolleilta hirvieläimiltä. Jäsenvaltioiden toimivaltaisten viranomaisten on pyrittävä lisäämään tietoisuutta näistä hirvieläimistä ja varmistamaan, että mahdollisimman moni tällainen hirvieläin testataan CWD-taudin varalta.







Taulukko 1 Luonnonvarainen saksanhirvi (Cervus elaphus) ja valkohäntäpeura (Odocoileus virginianus) Kohdelajin kanta Otoskoko Tšekki 25 000 598 Saksa 150 000 598 Espanja 220 000–290 000 598 Ranska 100 000 598 Italia 44 000 598 Latvia 28 000 598 Unkari 74 000 598 Itävalta 150 000 598 Puola 600 000 598 Slovakia 38 260 598 Suomi 30 000 598 Yhdistynyt kuningaskunta 382 500 598







Taulukko 2 Tarhattu saksanhirvi (Cervus elaphus elaphus) Kohdelajin kanta Otoskoko Tšekki > 9 000 576 Saksa 11 500 598 Ranska 17 000 598 Irlanti 10 000 581 Itävalta 10 000 581 Yhdistynyt kuningaskunta 28 000 598

3. Näytteenotto ja laboratoriotestit

Jokaiselta tämän liitteen 1 ja 2 kohdassa tarkoitettuihin otoksiin kuuluvalta hirvieläimeltä tutkitaan aivorungon obex-alueelta otettu näyte. Ainakin osa jokaisesta näytteestä säilytetään kylmässä tai jäädytettynä, kunnes negatiivinen tulos on saatu, jos vaaditaan biologista määritystä.

Jäsenvaltioiden toimivaltaisten viranomaisten on noudatettava menetelmiä ja käytäntöjä koskevia ohjeita, jotka vahvistetaan asetuksen (EY) N:o 999/2001 liitteessä X olevan C luvun 3 kohdassa.

Asetuksen (EY) N:o 999/2001 liitteessä X olevan C luvun 4 kohdassa tarkoitetut pikatestit, joita tehdään tarttuvan spongiformisen enkefalopatian (TSE) havaitsemiseksi nautaeläinten ja pienten märehtijöiden aivorungon obex-alueelta, katsotaan soveltuvan käytettäväksi tämän liitteen 1 ja 2 kohdassa tarkoitetussa näytteenotossa. Jäsenvaltiot voivat käyttää myös immunohistokemiaa seulontatarkoituksiin, joita varten on läpäistävä yhteisön vertailulaboratorion pätevyystesti. Jos positiivista pikatestin tulosta ei pystytä vahvistamaan jäsenvaltiossa, riittävä kudosnäyte on lähetettävä yhteisön vertailulaboratorioon vahvistusta varten. Jos tehdään positiivinen TSE-löydös, on noudatettava asetuksen (EY) N:o 999/2001 liitteessä X olevan C luvun 3.2 kohdan c alakohdan i ja ii alakohdassa säädettyä käytäntöä.

4. Genotyypin määrittäminen

Jokaisen TSE-positiivisen hirvieläimen prioniproteiinin genotyyppi on määritettävä yhteisön TSE-vertailulaboratorion ohjeiden mukaisesti.









LIITE III

Hirvieläinten testauksen jälkeiset toimenpiteet

1. Kun ihmisravinnoksi tarkoitettu markkinoille saatettu hirvieläin on valittu testattavaksi CWD-taudin varalta, jäsenvaltioiden on varmistettava kyseisen ruhon jäljitettävyys ja varmistettava, ettei sitä lasketa myyntiin ennen kuin pikatestistä on saatu negatiivinen tulos.

2. Sovellettaessa 1 kohtaa metsästäjälle, riistanhoitajalle tai eläinten kasvattajalle, jos tämä on tiedossa, on ilmoitettava mahdollisuuksien mukaan, milloin näytteet toimitetaan testattavaksi CWD-taudin varalta, sekä pikatestistä saadut positiiviset tulokset mahdollisimman pian noudattaen hyväksyttyjä tapoja.

3. Jäsenvaltiot varaavat itselleen oikeuden säilyttää materiaalia muita diagnostisia tai tutkimustarkoituksia varten, kunnes CWD-taudin varalta tehdystä pikatestistä on saatu negatiivinen tulos.

4. Muita diagnostisia tai tutkimustarkoituksia varten säilytettyä materiaalia lukuun ottamatta pikatesteissä positiivisen tuloksen saaneen hirvieläimen ruhon kaikki osat, myös nahka, on mahdollisuuksien mukaan hävitettävä suoraan Euroopan parlamentin ja neuvoston asetuksen (EY) N:o 1774/2002 ( 2 ) 4 artiklan 2 kohdan a, b tai e alakohdan mukaisesti.









LIITE IV

Raportointia ja kirjaamista koskevat vaatimukset

1. Jäsenvaltioille asetettavat vaatimukset

Tiedot, jotka jäsenvaltioiden on esitettävä vuotuisessa raportissaan CWD-tautia koskevan tutkimuksen tuloksista

a) Testausta varten toimitettujen hirvieläinnäytteiden lukumäärä kohderyhmittäin käyttäen seuraavia jakoperusteita: — lajit, — tarhatut tai luonnonvaraiset hirvieläimet, — kohderyhmä, — sukupuoli, — ikä.

b) Pika- ja varmistustestien tulokset (positiivisten ja negatiivisten tulosten lukumäärä), erottelevan testauksen tulokset soveltuvissa tapauksissa, kudos, josta näyte otettiin, sekä pikatesteissä ja varmistustesteissä käytetty tekniikka.

c) Positiivisten TSE-tapausten maantieteellinen sijainti ja alkuperämaa, jos se ei ole sama kuin raportoiva jäsenvaltio.

d) Jokaisen TSE-positiiviseksi todetun hirvieläimen genotyyppi ja laji.

2. Raportointikaudet

Vuosittaisessa kertomuksessa raportoidaan edellisenä vuonna CWD-taudin varalta toteutetun näytteenoton tuloksista.

Raportti on annettava mahdollisimman pian, kuitenkin viimeistään kuuden kuukauden kuluttua kunkin tutkimusvuoden päättymisestä.

Vuotta 2007 koskevassa raportissa on ilmoitettava vuoden 2007 metsästyskauden tuloksista, vaikka näytteitä olisi otettu vuonna 2008.

▼M1

Vuotta 2008 koskevassa raportissa on ilmoitettava vuoden 2008 metsästyskauden tuloksista, vaikka näytteitä olisi otettu vuonna 2009.